P6_TA(2005)0007

Transatlanttiset suhteet

Euroopan parlamentin päätöslauselma transatlanttisista suhteista

Euroopan parlamentti, joka

- panee merkille EU:n ja Yhdysvaltojen suhteita koskeneen vuonna 1990 esitetyn transatlanttisen julistuksen ja uuden transatlanttisen toimintaohjelman vuodelta 1995,

- panee merkille 22. huhtikuuta 2004 antamansa päätöslauselman transatlanttisesta kumppanuudesta Dublinissa 25. ja 26. kesäkuuta 2004 pidettävän EU:n ja Yhdysvaltojen huippukokouksen edellä [1],

- panee merkille Dublinissa 25. ja 26. kesäkuuta 2004 pidetyn EU:n ja Yhdysvaltojen huippukokouksen tulokset,

- ottaa huomioon työjärjestyksen 103 artiklan 4 kohdan;

A. katsoo, että Euroopan ja Yhdysvaltain kansalaisyhteiskuntien väliset suhteet perustuvat vahvoihin juuriin ja yhteisiin arvoihin, kuten demokratia, ihmisoikeudet ja oikeusvaltion periaate, kestävä taloudenhoito ja kestävä kehitys,

B. korostaa, että terrorismin torjunnassa voidaan onnistua ainoastaan sellaisen vahvistetun transatlanttisen kumppanuuden avulla, joka johdonmukaisesti noudattaa niitä perusarvoja, joiden pohjalle kumppanuus on rakennettu,

C. katsoo, että Lähi-idän uusi tilanne tarjoaa mahdollisuuden yhteisen aloitteen toteuttamiseen, jotta alueella voitaisiin saavuttaa kokonaisvaltainen ja lopullinen rauha,

D. katsoo, että Guantánamon pitkään jatkunut tilanne aiheuttaa jännitteitä transatlanttisiin suhteisiin, koska EU ei voi hyväksyä lakeja ja lainkäyttöä koskevien sääntöjen vastaisia menettelyjä, jotka loukkaavat oikeusvaltion tärkeimpiä perusarvoja,

E. panee merkille, että Dublinissa pidetty EU:n ja Yhdysvaltojen välinen huippukokous johti kohtuulliseen edistykseen taloudellisen kumppanuuden vahvistamisessa, mistä esimerkkinä ovat edistymistä rahoitusmarkkinoiden alalla lisäävät toimet ja transatlanttista lentoliikennesopimusta koskevat neuvottelut, ja että yhteisissä julkilausumissa käsiteltiin laajemman Lähi-idän tilannetta sekä terrorismin torjuntaan ja joukkotuhoaseiden leviämisen estämiseen liittyviä näkökohtia,

F. katsoo, että joulukuussa 1995 hyväksyttyä uutta transatlanttista toimintaohjelmaa on tarkistettava kiireellisesti sen saattamiseksi vastaamaan tämän ajan todellisuutta;

1. toivoo, että presidentti Bushin ja hänen hallintonsa toinen virkakausi johtaa uuteen alkuun EU:n ja Yhdysvaltojen transatlanttisissa suhteissa; ilmaisee Euroopan unionin ja erityisesti Euroopan parlamentin valmiuden yhteistyöhön maailmanlaajuisia ratkaisuja ja yhteistoimintaa edellyttävien maailmanlaajuisten ongelmien ratkaisemiseksi; pitää tässä mielessä myönteisenä presidentti Bushin vierailua Euroopan unionin toimielimissä helmikuussa 2005;

2. pitää myönteisenä edistystä, jota transatlanttisen kumppanuuden vahvistamisessa saavutettiin edellisessä EU:n ja Yhdysvaltojen välisessä huippukokouksessa Irlannissa 26. kesäkuuta 2004; pitää valmiutta ryhtyä yhteisiin toimiin monilla eri aloilla kumppanuuden tulevaisuuden hyvänä indikaattorina, koska se kuvastaa sen ymmärtämistä, että yhteistyö on parempi vaihtoehto kuin erisuuntaisuus;

3. on tietoinen siitä, että EU ja Yhdysvallat ovat useilla politiikan aloilla, mukaan lukien Kansainvälistä rikostuomioistuinta ja Kioton pöytäkirjaa koskevat alat, päätyneet erilaiseen analyysiin, diagnoosiin ja lähestymistapaan; on huolestunut Yhdysvaltojen liittovaltion kasvavan budjettialijäämän potentiaalisesti vaarallisesta vaikutuksesta maailman talouteen ja kansainvälisten valuuttamarkkinoiden tasapainoon; kehottaa jatkamaan näitä politiikan aloja koskevaa keskustelua, joilla EU:n ja Yhdysvaltojen kannat ovat edelleen vahvasti erilaisia, ja toivoo, että uusi hallinto pyrkii tosissaan rakentamaan EU:n ja Yhdysvaltojen kumppanuuden pohjalle;

4. kehottaa Yhdysvaltoja kantamaan oman osavastuunsa talouden vakaudesta maailmassa, jossa olemme toisistamme yhä riippuvaisempia;

5. ehdottaa, että alueellista ja maailmanlaajuista yhteistyötä sekä haasteita varten perustettaisiin transatlanttinen "toimintayhteisö", joka keskittyisi erityisesti kolmeen seuraavaan yhteiseen toiminta-alaan:

a) Lähi-idän rauhanaloitteen kehittäminen yhdessä alueen hallitusten ja kansojen kanssa tarkoituksena tukea nykyisten selkkausten ratkaisua ja edistää Palestiinan, Iranin ja Irakin demokratiaa;

b) pyrkiminen maailmanlaajuiseen turvallisuuteen seuraavien ensisijaisten ongelmien ratkaisemisen avulla:

- kansainvälisen terrorismin ja joukkotuhoaseiden leviämisen torjuminen sekä asevalvonta- ja aseistariisuntaneuvottelujen uudelleen käynnistäminen monenvälisellä tasolla YK:n järjestelmän puitteissa sekä kahdenvälisellä tasolla,

- tarve puuttua terrorismin lähteisiin esimerkiksi kehitysavun koordinoinnin avulla ja tukemalla kehittyviä demokratisointiprosesseja ihmisoikeuksien ja kansainvälisen oikeuden täydellisen kunnioittamisen pohjalta; kehottaa kumppaneita osallistumaan aktiivisesti YK:n ja erityisesti sen turvallisuusneuvoston uudistamiseen, viimeksi mainitun kokoonpano mukaan lukien, turvallisuusneuvoston tehokkuuden ja vastuullisuuden lisäämiseksi sekä parempien edellytysten antamiseksi turvallisuusneuvostolle sen päätösten täytäntöönpanemiseen,

- tarve vastata tehokkaasti — vuosituhannen vaihteen kehitystavoitteiden yhteiseltä pohjalta — uusiin kansalliset rajat ylittävään maailmanlaajuisiin haasteisiin, joita ovat esimerkiksi köyhyyden vähentäminen, tartuntataudit ja ympäristön tilan huononeminen, erityisesti edistämällä ilmastonsuojelua sekä liikenteen päästöjä koskevaa vuoropuhelua; uskoo tässä yhteydessä, että hyökyaaltokatastrofi antaa mahdollisuuden toteuttaa tuhon kohteeksi joutuneissa maissa yhteisiä ja yhdenmukaisia avustus- ja hätäaputoimia ja Yhdistyneiden Kansakuntien puitteissa, sillä näiden toimien jälkeen on aloitettava alueen kestävään kehitykseen tähtäävä pitkän aikavälin kunnostus- ja jälleenrakennusohjelma;

c) entistä tehokkaampi taloudellisen kumppanuuden vahvistaminen keskittymällä erityisiin ideoihin, joiden avulla transatlanttista taloudellista kumppanuutta voidaan edistää mahdollisimman laajalti, ja pyrkiminen kattavaan transatlanttiseen lentoliikennesopimukseen sekä rahoitusmarkkinoiden sääntelyä koskevan vuoropuhelun tehostamiseen vahvojen ja avointen transatlanttisten pääomamarkkinoiden edistämiseksi;

6. katsoo, että edellä mainittujen tavoitteiden tulisi johtaa joulukuuhun 2005 mennessä transatlanttisten kumppaneiden väliseen sopimukseen vuonna 1995 tehdyn uuden transatlanttisen toimintaohjelman ajantasaistamisesta ja sen korvaamisesta vuodesta 2007 alkaen toimeenpantavalla "transatlanttisella kumppanuussopimuksella";

7. katsoo, että lainsäätäjien transatlanttinen vuoropuhelu on saatava täysin käyntiin, että osapuolten välinen varhaisvaroitusjärjestelmä on toteutettava välittömästi ja että nykyisestä parlamenttien välisestä vaihdosta on vähitellen kehitettävä todellinen "transatlanttinen yleiskokous";

8. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille sekä Yhdysvaltojen presidentille ja kongressille.

[1] Hyväksytyt tekstit, P5_TA(2004)0375.

--------------------------------------------------